
ABSTRACT

Potrivit Comunicării Comisiei Europene COM(2012)728 final: Către un cadru de calitate pentru stagii 
, stagiile sunt definite ca perioade limitate de practică profesională petrecută în cadrul unei întreprinderi, al unui organism public sau al unei instituții fără scop lucrativ de către studenți sau tineri care și-au încheiat de curând studiile, în scopul de a dobândi o experiență practică de valoare, înainte de a ocupa un loc de muncă.  Astfel, există 5 tipuri principale de stagii (care se suprapun parțial): 

· stagiile efectuate pe durata studiilor;

· stagiile integrate în formarea profesională obligatorie (drept, medicină, învățământ, arhitectură, contabilitate etc.); 

· stagiile care fac parte din politicile active ale pieței muncii;

· stagiile pe piața liberă;

· stagiile transnaționale.

Lucrarea prezintă aspecte referitoare la modalităţile de efectuare a stagiilor de practică/instruire de către tineri în Austria şi România. 

Baza documentară a lucrării o constituie “Studiul privind o imagine de ansamblu referitoare la dispoziţiile în materie de stagii din statele membre
 (Comisia Europeană, mai 2012).

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.
AUSTRIA

Până în urmă cu câţiva ani, tinerii din Austria întâmpinau mari dificultăţi în găsirea unui loc de efectuare a practicii, ca urmare a diminuării numărului de întreprinderi care ofereau astfel de facilităţi profesionale/educaţionale. 

Situaţia s-a schimbat în ultimii ani, odată cu introducerea unui program federal care oferă o garanţie educaţională tinerilor sub 18 ani; ulterior, programul federal a fost completat de programe similare introduse de guvernele provinciale. 

Garanţia educaţională constă în posibilitatea oferită tinerilor care nu pot găsi un loc de practică într-o întreprindere de a-şi efectua practica în cadrul unor centre speciale de practică/ucenicie (“Lehrwerkstätten”). Alternativ, tinerilor li se oferă posibilitatea de a urma un curs de instruire (mai scurt) sau li se oferă un loc de muncă, în termen de 3 luni de la terminarea învăţământului obligatoriu.
 

În cadrul politicii în domeniul ocupării forţei de muncă au fost instituite măsuri suplimentare destinate facilitării procesului de tranziţie de la învăţământ la angajare, îndeosebi pentru tinerii cu dificultăţi de învăţare/probleme de adaptare
.  Dintre măsurile care vizează stagiile de practică pot fi menţionate:

- practica/ucenicia de probă (“Schnupperlehre”), care permite tinerilor să cunoască un domeniu ocupaţional cu câteva zile înainte de luarea unei decizii în ce priveşte orientarea profesională; 

- practica denumită “Arbeitstraining”, care oferă participanţilor posibilitatea de a dobândi experienţă practică într-o organizaţie, fie în timpul studiilor, fie după absolvirea acestora. 

În afara acestora, stagiile de practică se desfăşoară, de regulă, pe durata procesului de învăţământ, ca parte obligatorie a curriculei sau ca activitate voluntară.

▪ Bază legală 

Legislaţia din Austria nu reglementează expres stagiie de practică. Acest lucru conferă jurisprudenţei un rol important în evaluarea statutului legal al stagiilor de practică/instruire. 

Prevederi speciale referitoare la stagiile de practică se regăsesc în unele contracte colective (îndeosebi prevederi referitoare la remunerarea stagiarilor), precum şi în legea de reglementare a angajării cetăţenilor străini. 

▪ Definirea stagiilor de practică şi a stagiarilor

Potrivit jurisprudenţei, stagiile de practică pot fi organizate şi implementate în următoarele două modalităţi de bază: a) în cadrul unui contract temporar de muncă;  b) în cadrul activităţii de voluntariat. 

Aceste modalităţi au aplicabilitate pentru stagiile de practică de la toate nivelurile de învăţământ (practica obligatorie pentru elevii din şcolile vocaţionale, practica obligatorie/voluntară pentru studenţi, practica/stagiul pentru absolvenţii învăţământului superior). 

Tipul stagiului de practică aplicabil se stabileşte în funcţie de modalitatea de implementare: în baza unui contract temporar de muncă (stagiarii îndeplinind sarcini specifice procesului organizaţional de muncă) sau conform unui statut specific de pregătire/instruire (participanţii nu au obligaţia de a executa sarcinile stabilite de angajatori, activităţile acestora nefiind incluse în procesul de organizare a muncii. Stagiul de formare/instruire este conceptualizat ca fiind un aranjament concentrat pe atingerea unui obiectiv educaţional, care nu este conectat la activitatea desfăşurată de angajaţii organizaţiei în cadrul căreia se desfăşoară stagiul de formare/instruire profesională).

▪ Tipuri de stagii de practică/cursuri de pregătire/cursuri de formare

- Stagii de pregătire de scurtă durată destinate orientării profesionale (“Schnupperlehre”): stagii pe termen scurt (cel mult o săptămână) care oferă participanţilor posibilitatea luării unei decizii în ce priveşte viitoarea orientare profesională. Sunt stagii voluntare şi au ca grup-ţintă elevii din şcolile secundare obligatorii, cu vârsta cuprinsă între 14 şi 18 ani.
- Stagii obligatorii de practică prevăzute de şcolile şi colegiile vocaţionale: sunt incluse în curricula şcolilor şi colegiilor vocaţionale din toate domeniile de activitate, cu excepţia celor din domeniul afacerilor. Durata acestora este diferită în funcţie de domeniul de activitate; de regulă, practica se desfăşoară în lunile de vacanţă dintre anii şcolari.
Durata de şcolarizare a şcolilor vocaţionale este de 3 ani, iar cea a colegiilor vocaţionale de 5 ani.

- Stagii obligatorii de practică - ca parte a programelor de studiu din cadrul universităţilor şi al universităţilor de ştiinţe aplicate (“Fachhochschulen”): sunt incluse în toate programele de studii ale universităţilor de ştiinţe aplicate din Austria (din 1994).

La universităţile generale, tabloul este mai complicat: unele universităţi au programe de studiu care prevăd obligaţia dobândirii de experienţă în domeniu (medicină, psihologie, drept), altele acordă puncte de credit pentru stagiile de practică, fără a le prevedea, însă, în programele de studiu, iar altele nu prevăd în programele de studiu necesitatea efectuării de stagii de practică. 

În cadrul programelor de studiu, durata stagiilor de practică variază considerabil.

- Stagii voluntare de practică efectuate pe durata studiilor: studenţii universităţilor ale căror programe de studiu nu prevăd dobândirea de experienţă practică efectuează, în mod frecvent, stagii voluntare de practică pentru sporirea şanselor de a pătrunde mai uşor, după absolvire, pe piaţa muncii (afaceri, arhitectură).
- Stagii de practică după absolvire: absolvenţii universităţilor generale şi, într-o mai mică măsură, cei ai universităţilor de ştiinţe aplicate urmează stagii de practică, pentru a-şi spori şansele de obţinere a unui loc de muncă stabil şi/sau pentru că nu au găsit un loc de muncă. 

- Cursuri de calificare profesională finanţate de centrul naţional pentru ocuparea forţei de muncă (“Arbeitstraining”): oferă participanţilor posibilitatea de a dobândi experienţă practică într-o organizaţie, înainte sau după absolvirea studiilor. Durata cursurilor este cuprinsă între o săptămână şi 12 săptămâni, participanţii beneficiind de o indemnizaţie zilnică acordată de centrul naţional pentru ocuparea forţei de muncă. 

Cursurile de calificare reprezintă mai degrabă un tip de finanţare a pregătirii decât un tip de stagiu de practică/pregătire în sensul că nu sunt legate de o anumită şcoală, program de studiu sau etapă educaţională. 

- Stagiu în instanţă (“Gerichtsjahr”): stagiu obligatoriu de pregătire, cu o durată de 12 luni, pentru absolvenţii facultăţilor de drept care vor să exercite o profesie juridică (avocaţi, judecători etc.) Se desfăşoară în cadrul tribunalelor şi constă în activităţi de asistenţă pentru judecător. Acest tip de stagiu este supus unor reglementări detaliate cuprinse în legislaţia federală sau a provinciilor. 

- Stagiu de practică în învăţământ (“Unterrichtspraktikum”): este obligatoriu pentru absolvenţii învăţământului superior care urmează să devină profesori în cadrul şcolilor secundare. Constă într-un proces de predare în cadrul şcolii secundare, monitorizat de autoritatea abilitată; durata practicii este de un an. 
- Stagiu de pregătire/formare: are ca scop pregătirea absolvenţilor de învăţământ superior pentru exercitarea funcţiei de expert şi a funcţiilor executive. Stagiul este asemănător unei slujbe obişnuite, deşi remuneraţia este mai mică. 

Stagiarul încheie cu angajatorul un contract pe durată determinată de unul sau 2 ani, perioadă în care îşi desfăşoară activitatea de pregătire în diferite secţii ale organizaţiei.
- Stagii transnaţionale de pregătire (Programul Leonardo da Vinci, Programul Carlo-Schmid): de cele mai multe ori, aceste stagii sunt identice cu alte tipuri de stagii (de exemplu, cu stagiile de pregătire prevăzute în programele de studiu care pot fi  efectuate în străinătate). 

Există totuşi programe specifice pentru stagiile transnaţionale de pregătire (de exemplu, programele Erasmus şi Leonardo da Vinci, care sunt finanţate din fonduri europene).
▪ Accesul la stagiile de practică/pregătire

Întrucât pregătirea profesională este obligatorie în şcoli, fiind prevăzută în programele de studiu pentru un număr mare şi variat de domenii, iar stagiile voluntare de practică sunt foarte răspândite în toate sectoarele de activitate, stagiile de practică/pregătire sunt obişnuite sau cel puţin cunoscute în aproape orice domeniu. 

Demn de menţionat este faptul că, în unele domenii de activitate – sănătate, social, media, relaţii publice, arhitectură, turism şi servicii culturale (inclusiv publicitate) - , stagiarii au devenit o sursă importantă de completare a forţei de muncă necesare.  

▪ Finanţarea stagiilor de practică/pregătire

Stagiile de practică sunt finanţate, în principal, din resursele proprii ale organizaţiilor în cadrul cărora se desfăşoară. 

Conform statisticilor realizate pe baza studiilor sociale referitoare la stagiile de practică ale studenţilor, 64% din stagiile obligatorii de practică  şi 32% din stagiile voluntare sunt neremunerate. Diferenţa mare existentă poate fi atribuită sectorului în care se efectuează stagiile de practică; de exemplu, stagiile de practică effectuate în sectorul de sănătate şi în cel social sunt, de regulă, neretribuite.  

Una dintre puţinele modalităţi de finanţare publică o constituie finanţarea cursurilor de calificare profesională de către centrul naţional pentru ocuparea forţei de muncă (“Arbeitstraining”).  

▪ Drepturi legale ale stagiarilor 

Din punct de vedere al implementării - în baza unui contract obişnuit de muncă sau în cadrul unui statut specific - stagiile de practică se caracterizează prin dualitate. Acest lucru prezintă o deosebită importanţă în ce priveşte protecţia stagiarilor, care se poate afla sub incidenţa legislaţiei muncii şi/sau a legislaţiei sociale.

Pentru stagiile de practică organizate în baza unor contracte temporare de muncă, au aplicabilitate prevederile legislaţiei muncii. Dacă valoarea remuneraţiei acordate depăşeşte plafonul de bază al veniturilor, au aplicabilitate şi prevederile legale privind asigurările sociale
.

Pentru stagiile de practică organizate în baza unor contracte de muncă încheiate cu persoane fizice autorizate prevederile legislaţiei muncii nu au aplicabilitate, dar au aplicabilitate prevederile legale privind asigurările sociale, dacă valoarea remuneraţiei acordate depăşeşte plafonul de bază al veniturilor.

Stagiarii care îşi desfăşoară practica în cadrul unui statut specific (pregătire/instruire) nu au dreptul legal la remunerare. În cazul în care aceştia beneficiază de o indemnizaţie voluntar acordată (denumită adesea “bani de buzunar”), care depăşeşte plafonul de bază al veniturilor, au aplicabilitate numai prevederile legale privind asigurarea socială (nu şi cele din legislaţia muncii). 

Nicio dispoziţie legală nu reglementează un prag minim al remuneraţiei stagiarilor. Însă, în contractele colective sectoriale specifice pot fi prevăzute limite de plată pentru stagiari. Nivelul acestora variază considerabil între sectoarele de activitate, cel mai mare nivel înregistrându-se în sectorul tehnic şi în cel al afacerilor, iar cel mai mic în sectoarele sănătate, social, arhitectură, industrii creative, media, asociaţii non-guvernamentale. 
▪ Aspecte privind efectuarea stagiilor de practică

Stagiile de pregătire efectuate în mai multe sectoare de activitate se caracterizează prin  discrepanţa dintre statutul contractual/specific şi implementarea propriu-zisă a acestora. 

Există astfel stagii de practică organizate ca şi proces de formare/instruire, dar implementate ca şi contract obişnuit de muncă, stagiarii îndeplinind sarcinile aferente procesului organizaţional de muncă şi având o dependenţă personală faţă de angajator. 

Discrepanţa dintre contract şi implementare în ce priveşte un stagiu de practică există şi în cazul în care stagiarii sunt plătiţi cu o sumă mai mică decât venitul de bază, iar numărul de ore lucrate per săptămână depăşeşte 30 de ore. 

Frecvent, în sectoarele sănătate, social, media, arhitectură, servicii culturale/industrii creative, asociaţii non-guvernamentale, stagiile de practică sunt, de regulă, neremunerate, fiind organizate sub forma unui proces de pregătire/instruire, şi nu în baza unui contract temporar de muncă care să confere dreptul la remunerare. În timp ce stagiile de practică ale studenţilor aflaţi la începutul studiilor ar putea îndeplini criteriile unei relaţii de pregătire profesională/instruire (aceştia nefiind suficient de calificaţi/pregătiţi pentru efectuarea unor sarcini precise în cadrul procesului de muncă), pentru stagiarii aflaţi în ultimii ani de studiu, problema nu se pune în aceiaşi termeni. 

▪ Avantaje şi dezavantaje ale stagiilor de practică

- Pentru stagiari, principalul avantaj îl constituie cunoaşterea activităţii profesionale prin exercitarea unei activităţi calificate specifice procesului de muncă. În unele sectoare, această activitate calificată, uneori egală cu activitatea desfăşurată de angajaţi, poate fi însoţită sau nu de o anumită plată şi/sau de o anumită protecţie oferită de legislaţia muncii şi de cea a asigurărilor sociale. În mod frecvent, stagiile de practică oferă stagiarilor posibilitatea de a fi ulterior angajaţi în cadrul organizaţiei în care au efectuat stagiul.

- Pentru angajatori, există două mari avantaje: pentru companiile private mari, stagiile de practică constituie un important instrument de recrutare, iar pentru companiile mici şi mijlocii, o modalitate de completare a necesarului de forţă de muncă. 

▪ Eficienţa stagiilor de practică

Eficienţa stagiilor de practică depinde, în foarte mare măsură, de domeniul de activitate în care se desfăşoară. 

În sectorul tehnic sau în cel al afacerilor, este foarte probabil ca un stagiu de practică bine plătit, organizat în baza unui contract de muncă temporar încheiat anterior absolvirii studiilor, să conducă la oferirea unui loc de muncă după absolvire. 

Stagiile de practică efectuate în sectoarele de creaţie (arhitectură, media sau servicii culturale) nu numai că sunt mai prost plătite, dar şi tranziţia către un loc de muncă după absolvire este mai dificilă. 

ROMÂNIA

▪ Bază legală

Practica elevilor şi studenţilor este reglementată de dispoziţii legale din cadrul legislaţiei primare şi secundare specifice domeniului. 

Legislaţie primară

- Legea nr.258 din 19 iulie 2007 privind practica elevilor şi studenţilor 
 conţine dispoziţii referitoare la drepturile şi obligaţiile stagiarilor, a organizatorilor de stagii de pregătire (instituţii de învăţământ pre-academice şi academice), precum şi a partenerilor în organizarea stagiilor (companii comerciale, instituţii centrale sau locale, etc.). De asemenea, prevede stimulentele acordate entităţilor care organizează şi permit stagiarilor efectuarea de sesiuni de practică.
Responsabilitatea aplicării şi supravegherii respectării acestei legi revine Ministerului Educaţiei Naţionale. 

Ministerul Educaţiei Naţionale are şi sarcina armonizării şi actualizării programelor de studiu care conţin şi componenta stagiului de practică, cu reglementările legale în vigoare. 
“Capitolul I - Dispoziţii generale

Art. 1

Practica este activitatea desfăşurată de elevi şi studenţi, în conformitate cu planul de învăţământ, care are drept scop verificarea aplicabilităţii cunoştinţelor teoretice însuşite de aceştia în cadrul programului de instruire.

Art. 2

Practicantul este elevul sau studentul care desfăşoară activităţi practice pentru consolidarea cunoştinţelor teoretice şi pentru formarea abilităţilor, spre a le aplica în concordanţă cu specializarea pentru care se instruieşte.

Art. 3

(1) Organizatorul de practică este unitatea sau instituţia de învăţământ preuniversitar, respectiv universitar, care desfăşoară activităţi instructiv-educative şi formative.

(2) Partenerul de practică este o societate comercială, o instituţie centrală ori locală sau orice altă persoană juridică ce desfăşoară o activitate în corelaţie cu specializările cuprinse în nomenclatorul Ministerului Educaţiei, Cercetării si Tineretului şi care poate participa la procesul de instruire practică a studenţilor şi elevilor.

Capitolul III - Obligaţiile părţilor

Secţiunea  1 - Partenerul de practică

Art. 10

Partenerul de practică are următoarele obligaţii generale:

a) să deţină o dotare corespunzătoare - logistică, tehnică şi tehnologică - necesară valorificării cunoştinţelor teoretice primite de practicant în cadrul procesului de instruire;

b) sa aibă specialişti cu studii medii şi superioare care să coordoneze şi să participe la evaluarea desfăşurării practicii elevilor şi studenţilor;

c) să desfăşoare programul de activitate astfel încât să permită realizarea activităţii de practică a elevilor şi studenţilor în condiţii normale, fără a se depăşi ora 20,00.

Art. 11

Pe perioada de practică, partenerul de practică împreună cu reprezentantul unităţii sau al instituţiei de învăţământ urmăresc şi înregistrează prezenţa la activitate a practicantului şi semnalează eventualele abateri unităţii sau instituţiei de învăţământ.

Art. 12

Partenerul de practică desemnează persoanele care se ocupă de îndrumarea şi urmărirea activităţii de practică a elevilor şi studenţilor.

Art. 13

Partenerul de practică trebuie să îl ajute pe practicant să îşi urmărească programa analitică/portofoliul de practică, punându-i la dispoziţie mijloacele necesare.

Art. 14

Partenerul de practică este obligat să instruiască practicantul cu privire la normele de protecţie a muncii şi de apărare împotriva incendiilor, specifice activităţilor pe care le va desfăşura.

Art. 15

(1) La sfârşitul activităţii de practică, în conformitate cu programa analitică/portofoliul de practică, organizatorul împreună cu partenerul de practică efectuează o evaluare a cunoştinţelor practicantului şi îi acordă un calificativ.

(2) Evaluarea şi notarea finală se realizează la unitatea sau instituţia de învăţământ a practicantului.

Art. 16

Evaluarea capacităţii partenerului de practică din punct de vedere logistic, tehnic, tehnologic şi organizatoric este realizată de unitatea sau de instituţia de învăţământ de unde provin elevii sau studenţii  practicanţi.

Secţiunea  2 - Practicantul

Art. 17

Practicanţii au obligaţia de a desfăşura activităţi conform programei analitice/portofoliului de practică, respectând durata şi perioada impuse de unitatea sau de instituţia de învăţământ de unde provin.

Art. 18

Practicanţii au obligaţia să respecte regulamentul de ordine interioara al partenerului de practică şi normele de protecţie a muncii şi de apărare împotriva incendiilor, specifice activităţii desfăşurate.

Art. 19

Prezenţa la practică este obligatorie. În caz de boală sau alte cauze obiective, practica se recuperează, respectându-se durata, fără a perturba procesul de pregătire teoretică.

Art. 20

Practicantul participă activ la activităţile desfăşurate de partenerul de practică, doar dacă acestea sunt în interesul specializării, al dezvoltării cunoaşterii, dar numai după efectuarea de către acesta a instructajelor de protecţie a muncii şi de apărare împotriva incendiilor, specifice acelor activităţi.

Capitolul IV - Drepturile parţilor

Art. 21

Pe perioada de practică, partenerul de practică îl poate angaja pe practicant, conform legislaţiei în vigoare, pe baza unui contract de muncă pe durată determinată, prin negocierea remuneraţiei.

Art. 22

Pentru practicanţii angajaţi, partenerul de practică efectuează evaluarea cunoştinţelor, respectând conţinutul programei analitice/portofoliului de practică.

Art. 23

Organizatorii de practică, unităţi şi instituţii de învăţământ, beneficiază de o subvenţie financiară suplimentară, echivalentă cu 5% din alocaţia anuală pentru fiecare elev sau student. Sumele sunt utilizate exclusiv pentru organizarea şi desfăşurarea practicii.

Art. 24

Unităţile şi instituţiile de învăţământ alocă partenerului de practică suma aferentă activităţii de practică pentru fiecare elev sau student, pe bază de contract.

Capitolul V - Dispoziţii finale

Art. 25

Activitatea de practică a elevilor şi studenţilor este finanţată de la bugetul Ministerului Educaţiei, Cercetării şi Tineretului, pentru specializările care au practică prevăzută în planurile de învăţământ, ca activitate obligatorie.

Art. 26

(1) Ministerul Educaţiei, Cercetării şi Tineretului alocă sumele aferente pentru hrana şi transportul elevilor şi studenţilor care efectuează practica, în sistem cumulat, în alte localităţi decât cele în care îşi au sediile unităţile sau instituţiile de învăţământ de la care provin.

(2) Sumele prevăzute la alin. (1) sunt cuprinse în bugetul unităţilor şi al instituţiilor de învăţământ, ca organizatori de practică.

Art. 27

Ministerul Educaţiei, Cercetării şi Tineretului alocă sumele necesare numai unităţilor şi instituţiilor de învăţământ care înregistrează cheltuieli cu organizarea şi desfăşurarea activităţilor de practică.

Art. 28

Toate sumele prevăzute la art. 26 si 27 se centralizează în bugetul anual al Ministerului Educaţiei, Cercetării şi Tineretului.”
- Legea nr.1 din 10 ianuarie 2011 privind educaţia naţională 
 reglementează în detaliu condiţiile şi modalităţile de desfăşurare a stagiilor de practică la cele două niveluri: nivelul pre-universitar (şcoli vocaţionale/comerciale şi şcoli tehnice postliceale) şi nivelul universitar terţiar.  
“Titlul II - Învăţământul preuniversitar

Capitolul II - Structura sistemului naţional de învăţământ preuniversitar

Sectiunea 7 - Învăţământul tehnologic şi vocaţional

Art. 32

(3) Absolvenţii clasei a XI-a din cadrul filierei tehnologice sau vocaţionale care au finalizat un stagiu de pregătire practică pot susţine examen de certificare a calificării corespunzător nivelului de certificare stabilit prin Cadrul naţional al calificărilor. 
(4) Stagiile de pregatire practică de pe parcursul filierei tehnologice sau vocaţionale se pot organiza la nivelul unităţii de învăţământ şi/sau la operatorii economici ori instituţiile publice cu care unitatea de învăţământ are încheiate contracte pentru pregatire practică sau la organizaţii-gazdă din străinătate, în cadrul unor programe ale Uniunii Europene — componenta de formare profesională iniţială. Durata stagiului de pregătire practică este stabilită prin planul-cadru de învăţământ, aprobat de Ministerul Educaţiei, Cercetării, Tineretului şi Sportului. 

(5) Operatorii economici care asigură, pe bază de contract cu unităţile de învăţământ, burse de şcolarizare, stagii de pregătire practică a elevilor, dotarea spaţiilor de pregătire practică sau locuri de muncă pentru absolvenţi pot beneficia de facilităţi fiscale, potrivit prevederilor legale.

Titlul III – Învăţământul superior

Capitolul III - Organizarea studiilor universitare
Sectiunea 10
Ciclul I — Studii universitare de licenţă

A.Organizarea

Art. 150
(4) În cadrul studiilor universitare de licenţă este obligatorie efectuarea unor stagii de practică. Universităţile au obligaţia de a asigura un minim de 30% din locurile de practică necesare, dintre care cel puţin 50% în afara universităţilor.

Sectiunea 12
Ciclul III — Studii universitare de doctorat 

A.Organizarea

Art.159

(4) O şcoala doctorală poate recunoaşte, conform regulamentului propriu de organizare şi desfăşurare a studiilor universitare de doctorat şi în condiţiile prezentei legi, parcurgerea unor stagii anterioare de doctorat şi/sau a unor stagii de cercetare stiinţifică, desfăşurate în ţară sau în străinătate, în universităţi sau în centre de cercetare de prestigiu, precum şi recunoaşterea unor cursuri parcurse în cadrul programelor de studii universitare de master de cercetare.

Capitolul X - Promovarea universităţii centrate pe student

Sectiunea 2 - Înmatricularea studenţilor. Registrul matricol unic al universităţilor din România

Art. 205

(10) Ministerul Educaţiei, Cercetării, Tineretului şi Sportului poate acorda anual burse pentru stagii de studii universitare şi postuniversitare în străinătate din fonduri constituite în acest scop. Aceste burse se obţin prin concurs organizat la nivel naţional. 

(11) La concursurile pentru obţinerea burselor prevăzute la alin. (10) pot participa studenţii şi absolvenţii instituţiilor de învăţământ superior de stat şi cei ai instituţiilor de învăţământ superior particular acreditate.

Titlul IV - Statutul personalului didactic
Sectiunea 2 - Formarea iniţială şi continuă. Cariera didactică

Art. 236

(1) Formarea iniţială pentru ocuparea funcţiilor didactice din ănvăţământul preuniversitar cuprinde:

c) stagiul practice cu durata de un an şcolar, realizat într-o unitate de învăţământ, sub coordonarea unui professor mentor;

Art. 239

(1) Înscrierea pentru efectuarea stagiului practic prevăzut la art.236 alin.(1), lit.c) este condiţionată de obţinerea diplomei de licenţă şi a diplomei de master didactic.

(2) În vederea realizării pregătirii practice din cadrul masterului didactic se constituie o reţea permanentă de unităţi de învăţământ, în baza unor acorduri-cadru încheiate între unităţile/instituţiile de învăţământ care asigură formarea iniţială şi inspectoratele şcolare, în condiţii stabilite prin ordin al ministrului educaţiei, cercetării, tineretului şi sportului. 

(3) Pe baza acestor acorduri-cadru, unităţile/instituţiile de învăţământ care asigură formarea iniţială încheie contracte de colaborare cu durata de 1—4 ani şcolari cu unităţile de învăţământ din reţeaua prevăzută la alin. (2) pentru stabilirea condiţiilor de organizare şi desfaşurare a stagiilor practice.

4) Unităţile/instituţiile de învăţământ care asigură formarea iniţială pot realiza independent parteneriate cu instituţii ofertante de servicii în domeniu — centre de consiliere, cluburi şi palate ale copiilor, centre logopedice şi organizaţii nonguvernamentale. 
(5) Pregătirea practică din cadrul masterului didactic se poate derula sub forma unei perioade de stagiu în străinătate în cadrul unui program al Uniunii Europene — componenta dedicată formării iniţiale a profesorilor — perioada certificată prin documentul Europass Mobilitate.

Titlul IV - Statutul personalului didactic

Capitolul I - Statutul personalului didactic din învăţământul preuniversitar

Sectiunea 3 – Funcţiile didactice şi didactice auxiliare. Condiţiile de ocupare

Art. 248

(2) În vederea efectuării stagiilor de practică pentru ocuparea unei funcţii didactice la nivelul inspectoratelor şcolare judeţene/al municipiului Bucureşti se constituie corpul profesorilor mentori în baza unei metodologii elaborate de Ministerul Educaţiei, Cercetării, Tineretului şi Sportului.”
- Legea nr.53 din 24 ianuarie 2003 privind Codul muncii 
. Conform dispoziţiilor specifice ale Codului muncii, primele 6 luni de la debutul în profesie al absolvenţilor învăţământului superior se consideră perioadă de stagiu. Fac excepţie anumite profesii care sunt reglementate de prevederi specifice (medici, avocaţi, auditori financiari etc.).
“Titlul II – Contractul individual de muncă

Capitolul I – Încheierea contractului individual de muncă

Art. 27 
(1) O persoană poate fi angajată în muncă numai în baza unui certificat medical, care constată faptul că cel în cauza este apt pentru prestarea acelei munci.

Art. 28 

Certificatul medical este obligatoriu şi în următoarele situaţii:
d) în cazul ucenicilor, practicanţilor, elevilor şi studenţilor, în situaţia în care urmează să fie instruiţi pe meserii şi profesii, precum şi în situaţia schimbării meseriei pe parcursul instruirii;

Art.31

(5) Pentru absolvenţii instituţiilor de învăţământ superior, primele 6 luni după debutul în profesie se consideră perioada de stagiu. Fac excepţie acele profesii în care stagiatura este reglementată prin legi speciale. La sfârşitul perioadei de stagiu, angajatorul eliberează obligatoriu o adeverinţă, care este vizată de inspectoratul teritorial de muncă în a cărui rază teritorială de competenţă acesta îşi are sediul.

(6) Modalitatea de efectuare a stagiului prevăzut la alin. (5) se reglementează prin lege specială.”
Legislaţie secundară 
Prin Hotărâri ale Guvernului şi Ordine ale ministrului educaţiei naţionale se aprobă programele de studiu, precum şi durata stagiilor de practică/pregătire.
- H.G. nr.844 din 31 iulie 2002 privind aprobarea nomenclatoarelor ocupaţiilor, meseriilor şi specializărilor pentru care se asigură pregătirea profesională prin învăţământul preuniversitar, precum şi durata de şcolarizare, cu modificările şi completările ulterioare

- Ordinul nr.140/1.515 din 2007 al ministrului sănătăţii publice şi al ministrului educaţiei, cercetării şi tineretului pentru aprobarea Metodologiei în baza căreia se realizează colaborarea dintre spitale şi instituţiile de învăţământ superior medical, respectiv unităţile de învăţământ medical

- Ordinul nr. 3955/2008 al ministrului educaţiei, cercetării şi tineretului - Cadrul general de organizare a stagiilor de practică - studii universitare de licenţă şi de masterat

- Ordinul nr.3.646 din 4 februarie 2011 al ministrului educaţiei, cercetării, tineretului şi sportului privind aprobarea programelor şcolare pentru stagiile de pregătire practică în vederea dobândirii unei calificări profesionale de nivel 2

- Ordinul nr.3.539 din 14 martie 2012 al ministrului educaţiei, cercetării, tineretului şi sportului privind aprobarea contractului de pregătire practică a elevilor din învăţământul profesional şi tehnic

▪ Iniţiative şi programe în domeniu stagiilor de practică

- Programul Operational Sectorial Dezvoltarea Resurselor Umane 2007-2013 (POSDRU) 
 
Programul finanţează şapte domenii de activitate, cunoscute şi sub denumirea de "Axe prioritare". Fiecare din aceste axe este împărţită în mai multe subdomenii, denumite "Domenii majore de intervenţie".
În cadrul domeniului major de intervenţie – Tranziţia de la şcoală la o viaţă activă, aparţinând Axei Prioritare 2 "Corelarea învăţării pe tot parcursul vieţii cu piaţa muncii"  sunt promovate iniţiative care urmăresc facilitarea inserţiei pe piaţa muncii a absolvenţilor de învăţământ preuniversitar şi superior. Vor fi finanţate activităţi de învăţare la locul de muncă (stagii de pregătire practică la un potenţial angajator), servicii de consiliere şi orientare profesională.

Stagiile de pregătire practică a elevilor şi/sau a studenţilor pot fi finanţate numai în condiţiile în care există o Convenţie-cadru privind efectuarea stagiului de pregătire practică la potenţiali angajatori din România şi din Uniunea Europeană. Astfel, în cazul stagiilor de pregătire practică pentru elevi şi/sau studenţi, se pot acorda premii pentru performanţe deosebite obţinute pe parcursul sau la sfârşitul acestora, ca activităţi complementare stagiului de practică. Criteriile de acordare a premiilor se stabilesc de solicitant şi devin publice înaintea organizării stagiului de pregătire practică. Criteriile pot include, de exemplu: rezultate excepţionale obţinute pe parcursul stagiului de practică, premiul I obţinut la concursuri prin care sunt valorificate competenţele dobândite în cadrul stagiului de practică sau la concursuri în care sunt prezentate idei de îmbunătăţire a activităţii organizatorului de practică.
- Programul Leonardo da Vinci 

Programul este implementat de către Agenţia Naţională pentru Programe Comunitare în domeniul Educaţiei şi Formării Profesionale.
Programul Leonardo da Vinci abordează nevoile de predare şi învăţare ale tuturor celor implicati în educaţia şi formarea profesională, inclusiv plasamentele în întreprinderi ale altor persoane decât studenţii, precum şi în instituţii şi organizaţii ce furnizează sau facilitează astfel de activităţi educaţionale şi de formare. 
- Programul Erasmus

Programul de învăţare pe tot parcursul vieţii se află la dispoziţia studenţilor terţiari şi oferă acestora şansa de a participa la o sesiune de instruire practică, într-o companie, întreprindere sau ONG situate într-una din ţările incluse în program (altele decât ţara lor) pentru o perioadă cuprinsă între 3 şi 12 luni.

� Comisia Europeană, Comunicare a Comisiei către Parlamentul European, Consiliu, Comitetul Economic şi Social European şi Comitetul Regiunilor, Către un cadru de calitate pentru stagii, A doua fază a consultării partenerilor sociali la nivel European în temeiul articolului 154 din TFUE, Bruxelles, 5.12.2012, COM(2012)728 final


� HYPERLINK "http://eur-lex.europa.eu/LexUriServ/LexUriServ.do?uri=COM:2012:0728:FIN:RO:PDF" ��http://eur-lex.europa.eu/LexUriServ/LexUriServ.do?uri=COM:2012:0728:FIN:RO:PDF�


� European Commission, Directorate-General for Employment, Social Affairs and Inclusion, Unit C3, “Study on a comprehensive overview on  traineeship arrangements in Member States - Final Synthesis Report”, Manuscript completed in May 2012


� HYPERLINK "http://www.google.com/search?q=study+on+a+survey+arrangements+traineeship&hl=en&gbv=2&rlz=1R2RNWM_en&oq=study+on+a+survey+arrangements+traineeship&gs_l=heirloom-serp.12...3313.7829.0.9391.11.11.0.0.0.0.296.2296.0j3j8.11.0...0.0...1ac.1.15.heirloom-serp.MkXazlolgk4" ��http://www.google.com/search?q=study+on+a+survey+arrangements+traineeship&hl=en&gbv=2&rlz=1R2RNWM_en&oq=study+on+a+survey+arrangements+traineeship&gs_l=heirloom-serp.12...3313.7829.0.9391.11.11.0.0.0.0.296.2296.0j3j8.11.0...0.0...1ac.1.15.heirloom-serp.MkXazlolgk4�  





� Garanţia educaţională a făcut subiectul criticilor, considerându-se că posibilităţile prevăzute nu sunt suficient recunoscute de angajatori.


� Unele dintre aceste proiecte sunt co-finanţate din Fondul European Social.


� În Austria, legea nu prevede un salariu minim (nici în general, nici pentru tineri). Veniturile de bază din diversele domenii sunt prevăzute în contractele colective de muncă. Adesea, acestea includ şi indemnizaţiile acordate ucenicilor şi, în unele cazuri stagiarilor/practicanţilor.





� � HYPERLINK "http://www.cdep.ro/intranet/mof/partea1/2007/0493.pdf" ��http://www.cdep.ro/intranet/mof/partea1/2007/0493.pdf�





� � HYPERLINK "http://www.cdep.ro/intranet/mof/partea1/2011/0018.pdf" ��http://www.cdep.ro/intranet/mof/partea1/2011/0018.pdf�





� � HYPERLINK "http://www.cdep.ro/intranet/mof/partea1/2011/0345.pdf" ��http://www.cdep.ro/intranet/mof/partea1/2011/0345.pdf�


� � HYPERLINK "http://www.cdep.ro/intranet/mof/partea1/2002/625.pdf" ��http://www.cdep.ro/intranet/mof/partea1/2002/625.pdf�


� � HYPERLINK "http://www.cdep.ro/intranet/mof/partea1/2007/0645.pdf" ��http://www.cdep.ro/intranet/mof/partea1/2007/0645.pdf�


�� HYPERLINK "http://www.avocatnet.ro/content/articles/id_12218/Ordinul-MECT-nr-3955-2008-Cadrul-general-de-organizare-a-stagiilor-de-practica-studii-universitare-de-licenta-si-de-masterat.html#axzzG3pgTrnnp" ��http://www.avocatnet.ro/content/articles/id_12218/Ordinul-MECT-nr-3955-2008-Cadrul-general-de-organizare-a-stagiilor-de-practica-studii-universitare-de-licenta-si-de-masterat.html#axzzG3pgTrnnp�


� � HYPERLINK "http://www.cdep.ro/intranet/mof/partea1/2011/0508.pdf" ��http://www.cdep.ro/intranet/mof/partea1/2011/0508.pdf�


� � HYPERLINK "http://www.cdep.ro/intranet/mof/partea1/2012/0192.pdf" ��http://www.cdep.ro/intranet/mof/partea1/2012/0192.pdf�


� � HYPERLINK "http://www.fonduri-ue.ro/res/filepicker_users/cd25a597fd 62/Doc_prog/prog_op/3_POSDRU/POSDRU.pdf" ��http://www.fonduri-ue.ro/res/filepicker_users/cd25a597fd 62/Doc_prog/prog_op/3_POSDRU/POSDRU.pdf�

